
Posledná  výzva 11. ročníka Hodiny deťom v Avione

V nedeľu 14. marca bude nákupné centrum Avion Shopping Park na niekoľko hodín patriť Hodine deťom. Známe osobnosti spolu s neznámymi sa zapoja do POSLEDNEJ VÝZVY 11. ROČNÍKA  HODINY DEŤOM  - finančnej zbierky na podporu kvalitnejšieho života našich detí.

Nadácia pre deti Slovenska  pripravuje  na nedeľu 14. marca v čase od 14.00 do 18.00 hod., v spolupráci s nákupným centrom Avion Shopping Park v Bratislave, hodiny plné hier a zábavy. Kolektívnu Bubnovačku so známymi a neznámymi osobnosťami na podporu Hodiny deťom budú viesť profesionálni bubeníci a lektori z Etnobubnovej školy Rytmika a OZ Zvuky cez ruky Tono Gúth, Ján Boldiš a Roman Kovács (www.rytmika.sk, www.zvukycezruky.sk).

Do POSLEDNEJ VÝZVY 11. ROČNÍKA HODINY DEŤOM sa bez nároku na honorár zapoja Jarmila Hargašová-Lajčáková, Anna Ghannamová, Patrik Herman, Peter Lipa, Zuzana Mauréry, Henrieta Mičkovicová, Misha, Aneta Parišková, Petra Polnišová, Eva Pribylincová, Martin Pyco Rausch... „Suchú“ časť  programu – na pódiu - budú moderovať Martin Nikodým a Eva Pribylincová, „ľadovými“ súťažami na korčuliach budú sprevádzať Renáta Drdulová a Tomáš Kováč. Bude tam aj maskot Hodiny deťom Hugo, ktorý si vyskúša rolu hokejového brankára, príde aj Folklórny súbor Dolinka a návštevníci nákupného centra sa môžu tešiť na mnohé iné zaujímavosti.

Zbierka 11. ročníka Hodiny deťom trvá do konca marca 2010. Peniaze, ktoré prídu do Fondu Hodiny deťom od 1. apríla, sa už budú rátať do 12. ročníka zbierky. K dnešnému dňu je na účte 299 120 € (9 011 289 Sk). Darcovia môžu prispievať zaslaním sms v hodnote 2 € na číslo 800 (Orange, O2, T-Mobile), telefonátom na číslo 18 222 (T-com), cez internet, ale aj zadaním trvalého príkazu na ľubovoľnú sumu – číslo účtu je 222 200 200/0900.

O Hodine deťom

Hodina deťom je celoročná verejná finančná zbierka, ktorú organizuje Nadácia pre deti Slovenska. Prostredníctvom zbierky poukazuje na ich potreby, podporuje organizácie, ktoré realizujú projekty zamerané na skvalitňovanie života detí a mládeže. Od svojho vzniku v roku 1998 Hodina deťom rozdelila cez svoj Grantový program  3 583 529 € (107 957 399 Sk) medzi 1 333 kvalitných projektov.
TV šou Hodina deťom bola nominovaná v televíznej ankete OTO 2008, v kategórii Program roka. Milka Vášáryová, čestná predsedníčka Hodiny deťom, získala za angažovanie sa v projekte Hodina deťom ocenenie Slovenka roka 2008 (kategória Charita). 

O Nadácii pre deti Slovenska

Nadácia pre deti Slovenska (NDS) je súčasťou celosvetovej siete nezávislých partnerských organizácií pre deti a mladých ľudí, ktorej iniciátorom je International Youth Foundation z USA. Riadi sa Etickým kódexom Fóra donorov. Od svojho vzniku NDS rozdelila 4 982 636 € (150 106 892) medzi 1 795 kvalitných projektov.  

Kontakt: 

Dagmar Brisudová, mobil: +421 (0)911 702 664, e-mail: dagmar@nds.sk
Soňa Suchalová, mobil: +421 (0)911 702 663, e-mail: sona@nds.sk

